বিয়ের পর স্ত্রীর পদবি ব্যবহার করতে পারেন স্বামী, জানাল আদালত

ওয়েব ডেস্ক: বিয়ের পর সাধারণত স্বামীর পদবি (Husband’s Surname) ব্যবহার করে থাকেন মহিলারা। কিছু কিছু ক্ষেত্রে বাবার পদবি সহ স্বামীর পদবি ব্যবহার করেন অনেকেই। কোনও কোনও মহিলা আবার বিয়ের পরেও পদবি পরিবর্তন করেন না। কিন্তু স্ত্রীয়ের স্বামীকে স্ত্রীয়ের পদবি (Wife’s Surname) ব্যবহার করতে দেখা যায় না। তবে এবার থেকে পুরুষরাও চাইলে এটা করতে পারবেন। কারণ এবার দেশের সর্বোচ্চ আদালত সম্প্রতি একটি মামলার ভিত্তিতে এই রায় (Verdict) দিয়েছে। তবে ভারতে নয়, আফ্রিকা মহাদেশের এক দেশে এমন ব্যতিক্রমী রায় দিয়েছে আদালত।

সম্প্রতি, দক্ষিণ আফ্রিকার (South Africa) সংবিধান আদালত (Constitutional Court) এক ঐতিহাসিক রায়ে জানিয়েছে, স্বামীরা এখন আইনতভাবে তাঁদের স্ত্রীর পদবী গ্রহণ করতে পারবেন। আদালত জানিয়েছে, বর্তমানে দেশের ‘বার্থস অ্যান্ড ডেথস রেজিস্ট্রেশন অ্যাক্ট’ (Births and Deaths Registration Act)-এর কয়েকটি ধারা সংবিধানের পরিপন্থী, কারণ তা লিঙ্গের ভিত্তিতে বৈষম্য সৃষ্টি করে। সেই কারণে লিঙ্গ বৈষম্য দূর করতেই এই গুরুত্বপূর্ণ নির্দেশিকা দিয়েছেন বিচারপতি।

আরও পড়ুন: রাষ্ট্রপুঞ্জের অধিবেশনে প্যালেস্তাইনের পক্ষে ভোট দিল ভারত!

দুই দম্পতির করা জোড়া মামলার রায় হিসেবে এই ঘোষণা করে দক্ষিণ আফ্রিকার আদালত। প্রথম দম্পতির ক্ষেত্রে, হেনরি ভ্যান ডার মেরভে তাঁর স্ত্রী জানা জোর্দানের পদবী গ্রহণ করতে চাইলেও দেশের গৃহমন্ত্রক তাঁকে সেই কাজের অনুমতি দেয়নি। দ্বিতীয় দম্পতির ক্ষেত্রে, আন্দ্রেয়াস নিকোলাস বর্নম্যান তাঁর নিজের পদবীর সঙ্গে স্ত্রীর পদবী জেস ডোনেলি-বর্নম্যান যুক্ত করতে চাইলে সেটিও বাতিল করে গৃহমন্ত্রক।

গত ৪ মার্চ এই জোড়া মামলার শুনানির পর বৃহস্পতিবার চূড়ান্ত রায় দেওয়া হয়। তবে আদালত তাৎক্ষণিকভাবে এই আইন বাতিল না করে ২৪ মাস সময় দিয়েছে, যাতে সংসদ এই বৈষম্যমূলক ধারা সংশোধন করতে পারে অথবা নতুন আইন প্রণয়ন করতে পারে। এই সময়ের মধ্যে সব নাগরিকের অন্য পদবী গ্রহণের অধিকার নিশ্চিত করতে হবে।